Հիմա ուղիղ ձեր հարցին պատասխանեմ. Սուրիան միայն Հալէպը չէ: Սուրիան կը սկսի վերէն` Տիգրիս գետի մօտ գտնուող Դերիկ քաղաքէն, ուր 75 հայ ընտանիք կ’ապրէր, եւ ունէինք մեր դպրոցը, եկեղեցին: Յետոյ կու գայ Գամիշլի քաղաքը, ուր կը գործեն Սուրբ Յակոբ եկեղեցին, մեր մանկապարտէզը, նախակրթարանը եւ միջնակարգը: Գամիշլիի մէջ ունէինք մօտ 1000 ընտանիք, այսինքն մօտ 10-12 հազար հայ կ’ապրէր քաղաքին մէջ: Շարժուինք դէպի Հասաքէ, ուր դարձեալ ունինք մէկ եկեղեցի, մէկ դպրոց: Ռաս Ալ–Այնի մէջ եւս ունինք մէկ եկեղեցի, մէկ դպրոց: Այս քաղաքները Ճէզիրէի շրջանին են եւ, բարեբախտաբար, եկեղեցիներուն եւ դպրոցներուն վնաս չէ հասած: Միայն, հասկնալի պատճառներով, քաղաքներուն մէջ ապրող մարդոց թիւը նուազած է: